Karl H. Bornhøft (SF), 2011-02-01:
Vi står med et meget alvorligt problem.
De seneste 3 år er mere end 50 personer døde af langsom kvælning, mens de har ventet på behandling på Respirationscenter Vest.
Det er mennesker med alvorligt vejrtrækningsbesvær, der har brug for specialiseret behandling, som rent faktisk kun foregår i København og Århus.
Det er jo så også tidligere kommet frem og er blevet nævnt, at der er flere mennesker fra Østdanmark, helt nøjagtigt et sted omkring 25 inden for de samme 3 år, der er døde på ventelisten.
Vi er glade for, at en lang række spørgsmål, som SF har stillet, har været med til at sikre, at vi har fået de her oplysninger frem.
For os er det altså faktisk lidt vigtigt at sige, at det virker lidt absurd, at mennesker med dårligt knæ eller albue har garanti for at vente maksimalt 1 måned, mens andre mennesker dør efter at have ventet i flere måneder på at få hjælp til at trække vejret.
Det udstiller jo i vores optik regeringens garantier som i høj grad rettet mod kirurgiske lidelser, og det synes vi er uacceptabelt, og det vil vi have ændret af en ny regering.
Den går ikke længere, og man kan jo se af ministerens svar, at sådan skal det ikke være for fremtiden.
Jeg vil ikke lægge skjul på, at det er jeg overordentlig glad for, og det er vi i SF overordentlig glade for.
For det er ikke et sygehusvæsen, som vi kan være bekendt, og derfor glæder vi os over, at sundhedsministeren har lovet, at der altså nu kommer forhandlinger og løsninger.
Og så tror jeg da, at ministeren godt kan bære over med, at vores erfaringer også gør, at vi godt lige vil se det, før vi rigtig tror på det.
Der skal ikke være tvivl om, at vi i SF mener, at alle danskere, der har akut brug for hjælp til at trække vejret, altså skal have den umiddelbart.
Det er en akut problemstilling.
Jeg vil så godt understrege, at nok er der mennesker, der er døde, mens de har stået på ventelisten, og det er en voldsomt alvorlig sag, og det er det, der i høj grad har tiltrukket sig opmærksomheden, men vi er altså også nødt til i det fremtidige arbejde at fokusere på, at livskvaliteten ved at kunne få luft er mindst lige så vigtig i et længere perspektiv.
For det betyder utrolig meget, uanset om man med de her sygdomme har lang eller kort tid tilbage at leve i.
Fordelen ved respirationsbehandling er altså ikke kun, at patienterne lever længere, men også – og lige så vigtigt – at de faktisk sikres en langt bedre livskvalitet.
Dernæst er det jo ikke kun ventetiden på selve indgrebet, der er et problem.
Det er i det hele taget et problem, at der er ventetid, også til de forudgående undersøgelser, hvor den efterfølgende behandling skal tilrettelægges.
Det nytter altså ikke, at vi udelukkende fokuserer på at få defineret en maksimal ventetid, hvis ventetiden på de øvrige dele af behandlingen bliver alt for lang.
Så det skal altså sikres, at det er et fuldt forløb, vi forholder os til. Dertil kommer, at ventetid jo også kan være lidt svær at opgøre helt firkantet i behandlingsforløb af den her karakter, hvor patienten ofte nærmer sig tidspunktet for at skulle have behandlingen, og hvor den er kritisk, og i nogle henseender er det altså vigtigt, at vi er så fokuseret, at det bliver planlagt op til ½ år før den tid, det skal foregå.
Derfor er det jo også så vigtigt, når vi samtidig ved, at de planlagte indgreb er dem, der giver de bedste resultater.
Derfor er det lidt vigtigt for mig at sige til allersidst: Vi skal altså have indkaldt til forhandlinger – det sørger ministeren for – og jeg går ud fra, at ministeren også sørger for, at de berørte organisationer bliver indbudt til forhandling.
Vi skal have sikret, hvem det er, der har det politiske ansvar på det her område, så man ikke i Nordjylland og Syddanmark og på Sjælland bare kan sige, at det er nogle andre, der kun har det ansvar.
For man har altså ansvaret for egne borgere.
Vi skal sørge for, at behandlingskapaciteten bliver øget, sådan at der ikke er mennesker, der fortsat dør på grund af de her lange ventetider.
Derfor vil jeg slutte af med at sige: I SF stemmer vi for teksten med baggrund i, at det er et skridt i den rigtige retning.
Det er vi glade for.
Men vi vil heller ikke lægge skjul på, at vi godt kunne have ønsket os, at den var mere handlingsorienteret, og vi har faktisk svært ved at acceptere, at der skal stå tilstræbe.
Af den grund vil jeg heller ikke lægge skjul på, at det skal vi have gjort bedre, og jeg håber, at vi sammen kan løfte den her opgave.
Jeg skal også på vegne af Det Radikale Venstre meddele, at de stemmer for teksten med de samme bemærkninger, som her er tilkendegivet, om at tilstræbe, at det havde vi godt nok gerne set forsvinde til fordel for en fuldgod erstatning, der hed, at det vil vi sørge for, ligesom når det er kirurgiske lidelser.